Calvin Klein

Calvin Richard Klein (s. 19. marraskuuta 1942) on yhdysvaltalainen muotisuunnittelija. Hänen nimeään kantaa myös vaateyritys, jonka hän perusti vuonna 1968. Myytyään yrityksensä Klein piti viimeisen muotinäytöksensä vuonna 2003.Dakers 2011, s. 5–6.

Klein on yksi ensimmäisistä muotisuunnittelijoista, jonka nimi tuli suurelle yleisölle tutuksi, osittain tuotteissa näkyvän nimen ansiosta. Hän myös uudisti muodin markkinointia.Dakers 2011, s. 97–100. Aloitettuaan naisten takeilla ja mekoilla Calvin Klein -yritys suunnitteli tai lisensoi myöhemmin myös muun muassa alusvaatteita, T-paitoja, puseroita ja urheiluvaatteita sekä farkkuja ja hajuvesiä.Dakers 2011, s. 6–9.

Kleinin suunnittelemia vaatteita on luonnehdittu yksinkertaisiksi, puhdaslinjaisiksi, virtaviivaisiksi, huomiotaherättämättömiksi ja eleganteiksi sekä samanaikaisesti rennoiksi ja hienostuneiksi. Hän myös yhdisteli kudelmia, kankaita ja elementtejä odottamattomilla tavoilla. Klein käytti pehmeitä ja ylellisiä kankaita, kuten silkkiä, kašmiria ja satiinia, ja hänen värinsä olivat luonnollisia, neutraaleja ja maanläheisiä.

 Nuoruus 
Klein syntyi vuonna 1942 New Yorkissa juutalaiseen perheeseen. Hänen isänsä Leo oli syntynyt Unkarissa, ja hänen äitinsä Floren isä Itävallassa. Leo omisti ruokakaupan, ja myös Flore työskenteli kaupassa. Calvinilla oli isoveli ja pikkusisko, ja he asuivat Mosholu Parkwayn alueella Bronxissa keskiluokkaisella siirtolaisalueella.Dakers 2011, s. 13–14.

Klein oli äitinsä ja äidinäitinsä esimerkin rohkaisemana jo lapsesta alkaen kiinnistunut muodista ja vaatteiden tekemisestä. Hän menestyi koulussa hyvin ja pärjäsi etenkin taideaineissa. 14-vuotiaana hän aloitti opinnot taideteollisessa high schoolissa Manhattanilla. Valmistuttuaan sieltä 17-vuotiaana hän kirjautui New Yorkin maineikkaaseen Fashion Institute of Technology -taideopistoon. Sieltä hän valmistui tammikuussa 1962.Dakers 2011, s. 14–22.

 Ura 
Kleinin ensimmäiset työpaikat olivat vaatimattomia töitä muotialan yrityksissä juoksupoikana ja ompelukaavojen leikkaajana. Dan Millsteinilta hän sai kahdeksi vuodeksi työpaikan luonnostelijana, jonka tehtävä oli piirtää suunnittelija Maria Prinzin ideat paperille. Klein pääsi myös Eurooppaan hakemaan ideoita muotinäytöksistä. Millsteinilta Klein siirtyi Halldonille neljän vuoden sopimuksella. Siellä Klein sai aiempaa enemmän taiteellista vapautta ja suunnitteli takkeja, jotka toivat hänelle mainetta lupvaavana nuorena muotisuunnittelijana.Dakers 2011, s. 22–42.

Klein suunnitteli päivätyönsä rinnalla omalla ajallaan myös omia mallistoja. Hän perusti vuonna 1967 työtoverinsa Barry Schwartzin kanssa Calvin Klein -yrityksen. Miehet olivat liikekumppaneita 2000-luvulle asti, kun yritys myytiin pois. Yritys perusti näyttelytilat York-hotelliin. Siellä sen näki vuonna 1968 Bonwit Teller -tavaratalon edustaja, ja talo teki mallistosta 50 000 dollarin tilauksen. Calvin Kleinin ainoina työntekijöinä Klein ja Schwartz tekivät töitä kellon ympäri valmistaakseen tilauksen. Vaatteet myivät niin hyvin, että yritys sai pian tilauksia muiltakin tavarataloilta.Dakers 2011, s. 42–52.

Calvin Kleinin syysmallisto pääsi syyskuussa 1968 avaamaan Bonwit Tellerin syysmallinäyttelyn. Se kasvatti yrityksen mainetta, ja se tunnettiin kohta koko maassa. Yhtiö sai syyskauden loppuun menessä 500 000 dollarin edestä tilauksia, ja ensimmäisen vuoden loppuun mennessä yli miljoonan.Dakers 2011, s. 52–54.

Yritys siirtyi suurempiin tiloihin New Yorkissa ja palkkasi henkilökuntaa. Kleinista tuli muotilehtien, muotipiirien ja median suosikki. Calvin Kleinin rooli yrityksessään oli suunnitella vaatteet, ja Schwartz hoiti vaatteiden toteutuksen bisnespuolen. Kaksikosta tuli rikkaita jo ennen 30-vuotispäiväänsä.Dakers 2011, s. 55–56.

Vuonna 1973 Klein laajensi takeista ja mekoista naisten urheiluvaatteisiin 74-osaisella, mukavalla ja yksinkertaisen tyylikkäällä mallistolla. Se toi hänelle lisää palkintoja ja maineen yhtenä maailman johtavista muotisuunnittelijoista. Hän oli myös ensimmäinen suunnittelija, jonka nimilogo oli tuotteissa näkyvällä paikalla. Calvin Klein myös lisensoi yrityksen nimen muille yrityksille 1970-luvun puolivälissä yhtenä ensimmäisistä. Sen jälkeen Calvin Kleinin nimi näkyi kaikenlaisissa tuotteissa vöistä ja kengistä aurinkolaseihin. Kaikkein tuottoisimmat lisenssisopimukset yritys solmi kosmetiikka-, miestenvaate-, alusvaate- ja farkkuvalmistajien kanssa 1970-luvun ja 1980-luvun taitteessa. Calvin Klein -farkkujen myyntiä vauhditti etenkin 15-vuotiaan näyttelijä Brooke Shieldsin tähdittämät seksikkäät televisiomainokset. Yrityksen lisensoimat miesten alusvaatteet tekivät aiemmin aliarvostetuista alusvaatteista design-vaatteita. Myös yrityksen nimikkohajuvedet Obsession ja Obsession for Men ja sitä seuranneet Eternity ja Eternity for Men myivät hyvin.Dakers 2011, s. 56–70.

Menestyksellisen 1980-luvun jälkeen Calvin Kleinin myynti laski väliaikaisesti 1990-luvulla, kun ihmiset käyttivät vaatteisiin rahaa aiempaa vähemmän. Yritys oli konkurssin partaalla vuonna 1992, kunnes Kleinin ystävä David Geffen maksoi sen miljoonavelat pois. Toipunut yritys perusti omia kauppoja, lanseerasi miestenvaatemallistonsa uudelleen ja onnistui kasvattamaan myös farkkujensa myyntiä. Kleinin uusi menestysmallisto cK vuonna 1993 oli suunnattu tavallisille ”X-sukupolven” nuorille aikuisille. Yritys lanseerasi myös kotivaatemalliston Calvin Klein Home. Calvin Kleinin näkyvimpiä malleja 1990-luvulla olivat Kate Moss ja Mark Wahlberg. Vuosikymmenen aikana Kleinin mainoksia myös arvosteltiin toistuvasti liian vähäpukeisista ja laihoista teinimalleista ja lapsimalleista.Dakers 2011, s. 75–89.

Klein ja Schwartz laittoivat yrityksensä myyntiin ravahaikeuksissaan vuonna 1999, ja Phillips-Van Heusen osti sen vuonna 2003. Viimeisen mallistonsa Klein julkaisi vuonna 2003. Hän työskenteli nimeään kantavassa yrityksessä eri tehtävissä vuoteen 2006 asti. Sen jälkeen hän on elänyt hiljaista elämää poissa julkisuudesta.Dakers 2011, s. 90–96.

 Yksityiselämä 
Klein oli vuosina 1964–1974 naimisissa Jayne Centren kanssa. Heidän ainoa lapsensa Marcia Klein on Emmy-palkittu televisiotuottaja.Dakers 2011, s. 38–40, 62. Toisen avioliittonsa Klein solmi Kelly Rectorin kanssa 1986. Liitto päättyi eroon vuonna 1996, ja avioero tuli voimaan 2006.Dakers 2011, s. 72, 90.

Avioliittojensa jälkeen Kleinin pitkäaikaiset seurustelukumppanit ovat olleet nuoria miehiä.

 Parfyymit 
Calvin (miehille)
Obsession (miehille ja naisille)
Eternity (miehille ja naisille)
Escape (miehille ja naisille)
cK One (unisex)
cK Be (unisex)
Contradiction (miehille ja naisille)
Crave (miehille)
Eternity Purple Orchid (naisille)
Eternity Moment (naisille)
Obsession Night (miehille ja naisille)
Euphoria (naisille ja miehille)
Eternity Summer (miehille ja naisille)
cK Electric (unisex)
cK in2u (miehille ja naisille)
Truth (miehille)
cK Free (miehille)

Calvin Kleinin entisiä ja nykyisiä malleja
Gisele Bündchen
Justin Chambers
Travis Fimmel
Eva Herzigová
Scarlett Johansson
Suvi Koponen
Doutzen Kroes
Ashton Kutcher
Angela Lindvall
Fredrik Ljungberg
Shirley Manson
Kate Moss
Marcus Schenkenberg
David Silveria
Ian Somerhalder
Natalia Vodianova
Mark Wahlberg
Antonio Sabato Jr.
Brooke Shields
Christy Turlington
Kendall Jenner
Justin Bieber

 Lähteet 

 Viitteet 

 Aiheesta muualla 

 Phillips Van Heusenin omistaman Kleinin muotitalon sivusto
 Arkisto Calvin Klein-mainoksista 
Calvin Klein-alusvaatteiden virallinen sivusto 

Luokka:Yhdysvaltalaiset muotisuunnittelijat
Luokka:Vaatemerkit
Luokka:Amerikanjuutalaiset
Luokka:Vuonna 1942 syntyneet
Luokka:Elävät henkilöt